Kragerø Idrettsforening

Kragerø Idrettsforening Allianse ble stiftet 3. oktober 1881, da som Kragerø Turnforening. Navnet forhindret imidlertid ikke foreningen fra å arrangere blant annet skirenn til å begynne med. Etter hvert ble det dannet flere foreninger for ulike idretter i Kragerø-distriktet, og en av disse var Kragerø Idrætsforening av 1908. Andre foreninger var Spring og Fremad. En hovedgrunn til dette var at Kragerø Turnforening fant ut at den bare ville drive med turn, en annen grunn var at de forskjellige delene av Kragerø ville ha sine egne klubber, en tredje var at det ble dannet et eget arbeideridrettslag (AIL) som andre steder i Norge. 
Like etter andre verdenskrig ble alle disse foreningene samlet i Kragerø Idrettsforening. 
KIF har i mange år hatt de fem idrettene fotball, friidrett, håndball, ski og turn på programmet, men tidligere hadde det blitt drevet en rekke andre idrettsaktiviteter i de foreningene som til slutt gikk sammen. 


== Fotball ==
Fotballaget i Kragerø Idrettsforening, eller Turnforening som det het på den tida, ble først startet i 1900. Kragerø Idrettsforening ble opprettet rett etter krigen da blant annet klubbene Kragerø Turn, Spring (Kragerø) og Fremad slo seg sammen. 
De senere årene har fotballen i KIF hatt suksess med spillerutviklingsprogrammet sitt, og har levert et antall spillere til Odd Grenland for videreutvikling der. Dette inkluderer stortalentene Thomas Grøgaard og Filip Rønningen Jørgensen.
Klubben var medarrangør for John Arne Riises fotballskole, som ble arrangert på Kragerø stadion i flere år.
Klubbens A-lag spiller i Telemark Fotballkrets' 4. divisjon etter å ha rykket opp i 2022-sesongen. 
Klubben har flere ganger forsøkt å bygge opp en satsing for å klatre oppover i seriesystemet, men har generelt slitt med å beholde spillere i Kragerø etter at de avslutter videregående skole og reiser fra byen for å studere, og må på mange måter bygge et nytt lag hver sesong. 
Foran 2012-sesongen hentet klubben hjem de tidligere Pors-spillerne Sigurd Nilsen og Sandro Occipinti, noe som ga klubben et betydelig løft. Sigurd Nilsen la opp etter 2012-sesongen.
I mai 2013 tok Anton Severin Kvilaas over som hovedtrener for A-laget, som da lå på sisteplass i 5. divisjon i Telemark.
I årene 2014-2020 lå Kragerø IF i 5. og 6. divisjon uten å utmerke seg på noen måte.
I sesongene 2021 og 2022 ble det to opprykk på rad under trener Runar Hustad og Kragerø IF spiller i 2023 i 4.divisjon Telemark. 
Marius Kristiansen, med bakgrunn fra blant annet Eidanger IL og med trenerutdanning fra Real Madrid, ble i desember 2022 ansatt som ny hovedtrener for klubben etter at Runar Hustad ønsket å trappe ned sitt engasjement p.g.a. familieforøkelse.
Kragerø IF har hatt en spiller på det norske A-landslaget for kvinner, Aase Bjørg Strande.


=== Tabell ===


== Håndball ==
Håndballaget til Kragerø IF spilte totalt 30 sesonger i eliteserien i håndball for herrer med debut 1975/76. Klubben vant bronsemedaljer 1988/89 og 1993/94 og var også tapende cupfinalist ved tre anledninger i denne perioden. Etter mange år som et stabilt eliteserielag ble det nedrykk etter sesongen 2007/08. Nedturen fortsatte med enda et nedrykk i 2009/10, og laget spilte i sesongen 2010/11 i 2. divisjon. Etter å ha kjempet om opprykk tilbake til 1. divisjon i 2010/11, ble 2011/12-sesongen tung for klubben, og man unngikk så vidt nedrykk til 3. divisjon. I sesongen 2021/22 rykket klubben ned til 3. divisjon.
Klubben har et uttalt mål om å returnere til 1.divisjon.
I NM spilte Kragerø 3 finaler: 1986 (mot Urædd), 1989 (Sandefjord) og 1994 (Viking). Klubben ble norgesmester for junior 1988 og 1990.
Klubben har gjennom hele 2000-tallet slitt med økonomien, og det er først de siste par årene denne er kommet under kontroll og klubben kan se framover igjen. 
Laget har gule trøyer og sorte shortser, og trenes i 2022/23 av den tidligere toppspilleren Eirik Heia Pedersen.
Kjente spillere:

Simen Muffetangen, årets spiller i eliteserien 1988/89, toppscorer i eliteserien 1988/89, 1991/92, 1992/93
Lars Erik Bjørnsen
Fredrik Brubakken
Brede Pedersen
Bjarne Sten Jørgensen, årets spiller i eliteserien 1982/83
Sergej Demidov
Rune Haugseng
Anstein Engravslia
Jon Reinertsen


== Turn ==
Kragerø IF har ei turnavdeling som en del av allianseidrettslaget. Det er jevn aktivitet i gruppa med både barne-, ungdoms- og voksenpartier.


== Ski ==
Kragerø IF har ei skigruppe som en del av allianseidrettslaget. Skigruppa har egne avdelinger for langrenn, alpint og hopp, men de siste årene er det kun langrennsgruppa som har vært aktiv. Det pågår for tiden diskusjoner om hva som skal skje med hoppgruppas anlegg i Studsdalen, der det ligger to hoppbakker som har begynt å forfalle. Skigruppa arrangerte fra 1985 til 2009 hver sommer Blindtarmen Skifestival, det første sommerskirennet i Norge, der snø ble lagt ut i Kragerøs gater, og store deler av verdenseliten i ski deltok hvert år i juli. Alpingruppa har ikke eget anlegg i Kragerø, men har stort sett reist til Gautefall i Drangedal kommune for å trene og konkurrere. Mangel på snø de siste 10-15 årene har redusert gruppas aktiviteter, men sist sesong (2010) var det igjen aktiviteter ved gruppas anlegg i Studsdalen, der det ble arrangert trimrenn og skikarusell gjennom hele vinteren.


== Friidrett ==
Friidrettsgruppa i Kragerø IF har hatt stigende aktivitet etter en periode med lavere interesse. Interessen er imidlertid stigende igjen, og nylig begynte oppgraderingen av gruppas anlegg på Kragerø stadion, med blant annet nytt kunststoffdekke på løpebanene til en kost av 4 millioner kroner.
Friidrettsgruppa i Kragerø IF har produsert enkelte regionalt og nasjonalt suksessrike utøvere, som f.eks. Birgitte Kristoffersen (høyde, lengde) og Aslaug Snøås (kulestøt).


== Eksterne lenker ==
Offisielt nettsted
Kragerø Fotball
Kragerø Håndball